[image: image1.jpg]N UNIVERSITY
of NICOSIA





Δελτίο Τύπου
6/6/2024
Ημερίδα στην Αθήνα: 50 χρόνια από την τουρκική εισβολή στην Κύπρο
και την αποκατάσταση της Δημοκρατίας στην Ελλάδα

Η Ημερίδα διοργανώνεται από τη Νομική Σχολή του Πανεπιστημίου Λευκωσίας
σε συνεργασία με το Σπίτι της Κύπρου
Η Νομική Σχολή του Πανεπιστημίου Λευκωσίας σε συνεργασία με το Σπίτι της Κύπρου σας προσκαλούν σε ημερίδα με τίτλο «50 χρόνια από την τουρκική εισβολή στην Κύπρο και την αποκατάσταση της Δημοκρατίας στην Ελλάδα».

Η εκδήλωση θα πραγματοποιηθεί στο Σπίτι της Κύπρου, Πρεσβεία Κυπριακής Δημοκρατίας, Ξενοφώντος 2Α, 105 57 Αθήνα, την Τετάρτη 26 Ιουνίου στις 17:00 - 19:30.

Τον Ιούλιο του 2024 συμπληρώνονται 50 χρόνια από την τουρκική εισβολή του 1974. Οι πληγές της τουρκικής εισβολής παραμένουν νωπές, με την τουρκική κατοχή σημαντικού τμήματος του εδάφους της Κύπρου να συνεχίζεται έκτοτε. Η ένταξη της Κυπριακής Δημοκρατίας στην ΕΕ είκοσι χρόνια προηγουμένως είχε δημιουργήσει προσδοκίες για σύντομη εξεύρεση βιώσιμης λύση του Κυπριακού, οι οποίες όμως δεν επαληθεύθηκαν. Τον Ιούλιο συμπληρώνονται επίσης 50 χρόνια από την αποκατάσταση της Δημοκρατίας στην Ελλάδα, με την πτώση της Χούντας να ακολουθεί λίγες μέρες μετά την κυπριακή τραγωδία. Η Μεταπολίτευση είδε την Ελλάδα να εντάσσεται στην τότε ΕΟΚ και να αποτελεί αναπόσπαστο τμήμα των αναπτυγμένων κρατών, αλλά οδήγησε και σε παρατεταμένες περιόδους κρίσεων και οικονομικής αστάθειας. Η ημερίδα έχει ως σκοπό να αξιολογήσει τις δύο επετείους, με άξονα τα όσα προηγήθηκαν αυτά τα 50 χρόνια και το βλέμμα στο μέλλον.

Η εκδήλωση θα ξεκινήσει με χαιρετισμούς από τον Σταύρο Αυγουστίδη, Πρέσβη της Κυπριακής Δημοκρατίας στην Αθήνα, και τον Αχιλλέα Κ. Αιμιλιανίδη, Κοσμήτορα της Νομικής Σχολής του Πανεπιστημίου Λευκωσίας.

Τον συντονισμό της εκδήλωσης θα αναλάβει ο Χρήστος Παπαστυλιανός, Πρόεδρος του Τμήματος Νομικής του Πανεπιστημίου Λευκωσίας.

Εισαγωγική ομιλία θα πραγματοποιήσει ο Ευάγγελος Βενιζέλος, πρώην Αντιπρόεδρος της Eλληνικής Κυβέρνησης και Υπουργός Εξωτερικών, πρώην Πρόεδρος του ΠΑΣΟΚ, και Καθηγητής Συνταγματικού Δικαίου στο Αριστοτέλειο Πανεπιστήμιο Θεσσαλονίκης.

Θα ακολουθήσει Συζήτηση Στρογγυλής Τράπεζας με τους:

· Άγγελο Συρίγο, Αναπληρωτή Καθηγητή στο Πάντειο Πανεπιστήμιο και Βουλευτή Α΄ Αθηνών

· Ευάνθη Χατζηβασιλείου, Καθηγητή στο Πανεπιστήμιο Αθηνών και Γενικό Γραμματέα του Ιδρύματος της Βουλής των Ελλήνων για τον Κοινοβουλευτισμό και τη Δημοκρατία

· Σωτήρη Ριζά, Διευθυντή του Κέντρου Ερεύνης Ιστορίας του Νεώτερου Ελληνισμού στην Ακαδημία Αθηνών

· Αντώνη Κλάψη, Επίκουρο Καθηγητή στο Πανεπιστήμιο Πελοποννήσου.

Για περισσότερες πληροφορίες:
Ιστοσελίδες: https://www.unic.ac.cy, https://www.spititiskyprou.gr
Emails: greece.admissions@unic.ac.cy, spiticy@otenet.gr
Τηλέφωνα επικοινωνίας: 2106748293 / 8011002345, 2103734934

